#Spaarmaand: Hier is wenk 22 uit 31 | Netwerk24
Deur Hanlie Stadler 22 Julie 2019 11:43
Outomatiseer jou geldsake
Maak hulle outomaties vol - jy sal nie spyt wees nie. Foto: Pixabay
Die maklikste manier om seker te maak jy spaar genoeg én om seker te maak jy vergeet nie om 'n rekening te betaal nie (wat ekstra koste kan meebring), is om jou geldsake te outomatiseer.
Jy kan gereelde betalings aan jou effektetrustfonds en jou spaarrekening per debietorder betaal of jy kan 'n elektroniese betaling (EFT) opstel – die meeste banke laat jou toe om tot 12 maande vooruit 'n EFT te skeduleer.
Nog 'n manier om spaar te outomatiseer, is met die app Stash. Stash help jou spaar sonder dat jy dit agterkom. Koppel jou krediet- of debietkaart en Stash sal elke dag 'n minimum van R5 in 'n Liberty- belastingvrye spaarrekening van jou keuse vir jou gooi. Verder kan jy dit ook stel dat jy meer spaar hoe meer treë jy gee of spaar as die son skyn sodat jy letterlik spaar vir 'n "reënerige dag". ('n Belangrike beperking is natuurlik dat dit net vir Liberty-produkte gebruik kan word.)
Skeduleer dinge so dat jou spaargeld uit jou rekening verdwyn so twee dae ná betaaldag (sodat betalings deurgaan selfs indien betaaldag later is omdat die datum op 'n naweekdag val). Jy kan nie geld bestee wat jy nie het nie.
Outomatisering veronderstel dat jy 'n begroting het en dus reeds bepaal het wat jy kan bekostig om te spaar. Maar selfs al spaar jy net die minimum outomaties, is dit al 'n beginpunt.
As jy die hele maand lank jou sente omdraai, kan jy gerus voor die volgende betaaldag alle "kleingeld" in jou rekening oordra om skuld te help afbetaal of om nog geld te spaar. (Daar is dikwels minimum bedrae wat jy kan oordra na spaarrekeninge, effektetrustfondse of selfs jou huisverband, maar jy kan die geld laat ophoop in jou kredietkaart totdat dit genoeg is om te "spaar". Moet dit net nie vir luukse besteding gebruik nie!)
Outomatisering van soveel as moontlik rekeninge sal meebring dat jy nie rente moet betaal omdat jy 'n betaling vergeet het nie, en nie van 'n diens afgesny word nie, wat op sy beurt weer aansluitingsgeld kan meebring.